**ÉPÍTMÉNYADÓ**

Az építményadóban **adóköteles** az önkormányzat illetékességi területén lévő építmények közül a lakás és a nem lakás céljára szolgáló épület, épületrész. Az adókötelezettség az építmény valamennyi helyiségére kiterjed, annak rendeltetésétől, illetőleg hasznosításától függetlenül.

Az **adó alanya** az, aki a naptári év első napján az építmény tulajdonosa. Több tulajdonos esetén a tulajdonosok tulajdoni hányadaik arányában adóalanyok. Amennyiben az építményt az ingatlan-nyilvántartásba bejegyzett vagyoni értékű jog terheli, az annak gyakorlására jogosult az adó alanya. Valamennyi tulajdonos által írásban megkötött és az adóhatósághoz benyújtott megállapodásban a tulajdonosok az adóalanyisággal kapcsolatos jogokkal és kötelezettségekkel egy tulajdonost is felruházhatnak.

**Mentes az adó alól** a szükséglakás, a kizárólag az önálló orvosi tevékenységről szóló törvény szerinti háziorvos által nyújtott egészségügyi ellátás céljára szolgáló helyiség, az ingatlan-nyilvántartási állapot szerint állattartásra vagy növénytermesztésre szolgáló építmény vagy az állattartáshoz, növénytermesztéshez kapcsolódó tároló építmény (pl istálló, üvegház, terménytároló, magtár), feltéve, hogy az építményt az adóalany rendeltetésszerűen állattartási, növénytermesztési tevékenységéhez kapcsolódóan használja.

Az adókötelezettség a használatbavételi, illetőleg a fennmaradási engedély jogerőre emelkedését vagy a használatbavétel tudomásulvételét követő év első napján keletkezik.

Az adókötelezettséget érintő változást (így különösen a hasznos alapterület módosulását, az építmény átminősítését) a következő év első napjától kell figyelembe venni.

Az adókötelezettség megszűnik az építmény megszűnése évének utolsó napján.

Az építmény használatának szünetelése az adókötelezettséget nem érinti.

**Az adó alapja** az építmény négyzetméterben számított hasznos alapterülete.

**Az építményadó mértéke**: 300 Ft/m².

Az adózónak az adókötelezettség keletkezést, illetve változását követő 15 napon belül kell adatbejelentést teljesítenie. Nem kell újabb adatbejelentést benyújtani mindaddig, ameddig az adóalany körülményeiben, az adó tárgyában nem következik be adókötelezettséget érintő változás.

Az önkormányzati adóhatóság az éves építményadót az adózó adatbejelentése alapján kivetés útján határozatban állapítja meg.

Az önkormányzat rendeletében foglaltak értelmében az adó alanya a vállalkozó. A gazdálkodók elektronikus kapcsolattartásra kötelezettek, az **adatbejelentés kizárólag elektronikus úton**, az E-Önkormányzat Portálon keresztül nyújtható be az ASP-ADÓ-031 *„Adatbejelentés az épület, épületrész utáni építményadóról*” iForm típusú űrlapon.

Az építményadó adatbejelentő benyújtása díj- és illetékmentes.

Az ügyintézési határidő az adatbejelentésnek az eljárásra hatáskörrel és illetékességgel rendelkező adóhatósághoz történő megérkezését követő napon kezdődik. Ha jogszabály eltérően nem rendelkezik, az ügyintézési határidő 30 nap.

Az építményadót Ászár Község Önkormányzata **62900050-10007747** számú építményadó számlájára kell teljesíteni.

Az általános adóbefizetési határidő **március 15**-e és **szeptember 15**-e.

*Kapcsolódó jogszabályok:*

* A helyi adókról szóló 1990. évi C. törvény
* Ászár Község Önkormányzata Képviselő-testületének 19/2012. (XI.29.) önkormányzati rendelete a helyi adókról
* Az adózás rendjéről szóló 2017. évi CL. törvény
* Az adóigazgatási eljárásról szóló 2017. évi CLI. törvény
* Az adóigazgatási eljárás részletszabályairól szóló 465/2017. (XII.28.) Korm. rendelet
* Az elektronikus ügyintézés és a bizalmi szolgáltatások általános szabályairól szóló 2015. évi CCXXII. törvény